**PRIJEDLOG PRIPREME ZA IZVOĐENJE NASTAVE MATEMATIKE**

|  |  |  |  |
| --- | --- | --- | --- |
| **IME I PREZIME:** | | **RAZRED:** | **REDNI BROJ SATA:** |
| **PREDMETNO PODRUČJE:** | MATEMATIKA | | |
| **DOMENA:** | BROJEVI; MJERENJE; PODATCI, STATISTIKA I VJEROJATNOST | | |
| **TEMA:** | I KOD KUĆE I U ŠKOLI, DJECU SE ČUVA, UČI, VOLI | | |
| **NASTAVNI SADRŽAJ:** | BROJ 2, obrada | | |
| **ISHODI:** | **MAT OŠ A. 1. 1 Opisuje i prikazuje količine prirodnim brojevima i nulom.**  - povezuje količinu i broj  - broji u skupu brojeva do 20  - prikazuje brojeve do 20 na različite načine  - čita i zapisuje brojeve do 20 i nulu brojkama i riječima  **MAT OŠ A. 1. 2 Uspoređuje prirodne brojeve do 20 i nulu.**  - određuje odnos među količinama riječima: više – manje – jednako  **MAT OŠ D. 1. 2 Služi se hrvatskim novcem u jediničnoj vrijednosti kune u skupu brojeva do 20**  - prepoznaje hrvatske kovanice i novčanice vrijednosti: 1 kuna, 2 kune, 5 kuna, 10 kuna i 20 kuna  **MAT OŠ E. 1. 1 Učenik se služi podatcima i prikazuje ih piktogramima i jednostavnim tablicama.**  - određuje skup prema nekome svojstvu  - prebrojava članove skupa | | |

|  |  |  |
| --- | --- | --- |
| **NASTAVNE SITUACIJE** | **PRIJEDLOG AKTIVNOSTI U DIGITALNOM OKRUŽENJU** | **POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA** |
| **1. Odlazak u školu**  **Ishod aktivnosti:** učenik broji u skupu brojeva do 20; prebrojava članove skupa.  **Opis aktivnosti**:  Učenici promatraju fotografiju u udžbeniku na str. 24. Učiteljica/učitelj potiče komunikacijsku situaciju: Kako se spremaš za odlazak u školu? Tko ti pomaže? Tko se brine o tvojoj odjeći? Što sve oblačiš ili obuvaš po dvoje.  **2. Oblikujemo i pišemo broj 2**  **Ishod aktivnosti:** učenik broji u skupu brojeva do 20; povezuje količinu i broj; prikazuje brojeve do 20 na različite načine; čita i zapisuje brojeve do 20 i nulu brojkama i riječima; određuje skup prema nekome svojstvu; prebrojava članove skupa.  **Opis aktivnosti:**  Učiteljica/učitelj stavlja na ploču sljedeće slike: dvije cipele, dva kišobrana, dvoje hlače. Pita učenike: Što je na slikama? Koliko je cipela, koliko kišobrana, a koliko hlača?  Nakon toga ispod sličica piše riječima DVIJE, DVA i DVOJE, a zatim i brojku 2. U praznom prostoru na ploči pokazuje učenicima kako se piše broj 2. Učenici pišu prstom po klupi ili u zraku broj 2. Prema vlastitom odabiru odlaze na radna mjesta gdje se nalaze pijesak, vuna, čačkalice, plastelin i kamenčići te oblikuju broj 2.  Nakon toga učiteljica pokazuje pisanje broja 2 u pravokutnik na ploči, a učenici pišu cijeli red broja 2 u svoje bilježnice.  **3. Tražimo par i upoznajemo kovanice**  **Ishod aktivnosti:** učenik broji u skupu brojeva do 20; povezuje količinu i broj; prebrojava članove skupa; prepoznaje hrvatske kovanice i novčanice vrijednosti: 1 kuna, 2 kune, 5 kuna, 10 kuna i 20 kuna.  **Opis aktivnosti:**  Učenici nabrajaju za što još možemo reći DVIJE, za što DVA i za što DVOJE.  Promatraju fotografije kovanica od jedne i dvije kune na 20. i 24. str. u udžbeniku. Učiteljica/učitelj pita učenike: Što se nalazi na slikama? Po čemu se razlikuju te dvije kovanice? Čemu one služe? Postavlja problemsku situaciju: Ivan je parkirao automobil i mora platiti 2 kune. On nema kovanicu od 2 kune, već samo nekoliko kovanica od jedne kune. Koliko kovanica od jedne kune mora ubaciti u automat da bi platio parkiranje?  Učiteljica/učitelj daje svakom učeniku po jedan predmet. Svaki predmet ima svoj par. Učenici traže svoj par prema predmetu koji su dobili. Kada svatko nađe svoj par, učenici govore koliko imaju istih predmeta (npr. dvije gumice, dva šiljila, dvije pernice, dvije olovke, dva flomastera, dvije kugle, dvije kocke, dvije bilježnice, dvije knjige, dva papira, dva ravnala…).  **4. Razmišljamo i rješavamo**  **Ishod aktivnosti:** učenik broji u skupu brojeva do 20; povezuje količinu i broj; čita i zapisuje brojeve do 20 i nulu brojkama i riječima; prebrojava članove skupa.  **Opis aktivnosti:**  Prije rješavanja zadataka, učenici provode aktivnost Pronađi i spremi. Učenike podijelimo u skupine. Svaka skupina ima kartončiće na kojima je jedna slika kojoj treba pridružiti par (cipele, trešnja, oko, uho, čarape, rukavice…) ili slika koja nema par (nos, glava, jakna, kapa, usta…). U učionici se nalaze džepići na kojima su brojevi 1 i 2. Zadatak svake skupine je u što kraćem vremenu pronaći ono čega je po dva ili ono čega je po jedan te kartončiće smjestiti u odgovarajuće džepiće.  Učenici rješavaju zadatke na 25. str. u udžbeniku uz upute i vođenje učiteljice/učitelja. | **[Broj 2](https://hr.izzi.digital/DOS/104/348.html)**  **Objekt** [Jedna čarapa, dvije čarape](https://hr.izzi.digital/DOS/104/348.html#block-5209)  **Objekt** [Zašto je broj 2 ljut?](https://hr.izzi.digital/DOS/104/348.html#block-9271)  **Objekt** [Dvije kune](https://hr.izzi.digital/DOS/104/348.html#block-5207)  **Objekt** [Ti i ja, prijatelja dva](https://hr.izzi.digital/DOS/104/348.html#block-5201)  **Objekt** [Vrijeme je za pospremanje](https://hr.izzi.digital/DOS/104/348.html#block-9277) | OŠ HJ – A 1. 1 - Učenik razgovara i govori u skladu s jezičnim razvojem izražavajući svoje potrebe, misli i osjećaje. A. 1. 7 - Učenik prepoznaje glasovnu strukturu riječi te glasovno analizira i sintetizira riječi primjereno početnomu opismenjavanju.  PID OŠ – B. 1. 3 – Učenik prepoznaje, razlikuje i primjenjuje odnose: gore - dolje, naprijed - natrag, ispred - iza, lijevo - desno, unutar - izvan, ispod – iznad.  GOO – C. 1. 1 - Uključuje se u zajedničke aktivnosti razrednog odjela i izvršava svoj dio zadatka.  OSR – B. 1. 2 - Aktivno sluša, daje i prima povratne informacije i komunicira u skladu s komunikacijskim pravilima; C. 1. 2 - Ponaša se u skladu s pravilima skupine. Prepoznaje pravedno i pošteno ponašanje.  IKT – A. 1. 1 - Učenik uz pomoć učitelja odabire odgovarajuću digitalnu tehnologiju za obavljanje jednostavnih zadataka.  ODR - A. 1. 1. - Razvija komunikativnost i suradništvo.  UKU – D. 1. 2. - Učenik ostvaruje dobru komunikaciju s drugima, uspješno surađuje u različitim situacijama i spreman je zatražiti i ponuditi pomoć.  POD – C. 1. 3. – Upoznaje funkciju novca. |